Vəkil Gözəl Bayramlı, Əfqan Muxtarlı və Əziz Orucovun saxlanma şəraitindən danışıb 
Bayramlı aclığa başlaya bilər, Muxtarlının müalicəsi üçün şərait yoxdur, Orucovun ailə üzvləri ilə görüşünə imkan verilmir
Azərbaycan Xalq Cəbhəsi Partiyası sədrinin müavini Gözəl Bayramlının və jurnalst Əfqan Muxtarlının səhhətində problemlər var. "Kanal 13" İnternet resursunun rəhbəri Əziz Orucova isə ailə üzvləri ilə görüşməyə imkan vermirlər. Bu barədə vəkil Elçin Sadıqov facebook səhifəsində video müraciətində bildirir. Vəkil hər üç şəxslə saxlanıldıqları 1 saylı Bakı İstintaq Təcridxanasında görüşüb. “Təcridxanada Ə.Muxtarlının müalicəsi üçün şərait yoxdur. İsti yemək olmadığından mədə ağrıları kəskinləşib. Soyuducuda yer olmadığından ərzaq saxlaya bilmir. Gürcüstanda yaşayan yaxınları ilə telefonla danışmasına imkan verilmir", o bildirir. Gözəl Bayramlının ayaq oynağında şişlər var. Müalicəyə şərait yaradılmır. Yalnız ağrıkəsicilər vururlar. Bu da onun mədə sistemində başqa ciddi problemlər yaradır. Vəkilin sözlərinə görə, G.Bayramlıya vəkilləri ilə danışmağa imkan verilmir. Odur ki, əgər istədiyi şəxslərlə telefonla danışmasına icazə verilməsə gələn həftə aclıq aksiyasına başlayacaq. Ə. Orucovla bağlı indiyədək heç bir istintaq hərəkəti aparılmayıb. Onu demək olar ki, təcrid edilmiş vəziyyətdə saxlayırlar.